L'Ordre ARP/27/2018, de 7 de març, regula l'ajut a la reestructuració i/o reconversió de la vinya a Catalunya per al període 2019-2023.
El Reglament (UE) núm. 1308/2013 del Parlament Europeu i del Consell, de 17 de desembre, pel qual es crea una organització comuna de mercats dels productes agraris i es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, preveu en l'article 41 que cada estat membre productor presenti a la Comissió un projecte de programa de suport de cinc anys que comprengui mesures d'ajut al sector vitivinícola.
El Reglament delegat (UE) núm. 1149/2016 de la Comissió, de 15 d'abril, completa el Reglament (UE) núm. 1308/2013 del Parlament Europeu i del Consell pel que fa als programes estatals de suport al sector vitivinícola i modifica el Reglament (CE) 555/2008 pel que fa a la presentació de programes de suport al sector vitivinícola per al període 2014-2018 i el Reglament d'execució (UE) núm. 1150/2016 de la Comissió, de 15 d'abril, pel qual s'estableixen les disposicions d'aplicació del Reglament (UE) núm. 1308/2013 del Parlament Europeu i del Consell pel que fa als programes estatals de suport al sector vitivinícola.
En el marc normatiu esmentat, la Comissió Europea va aprovar el Programa de suport al sector vitivinícola espanyol per al període 2019-2023, les mesures contingudes en el qual es van regular en el Reial decret 5/2018, de 12 de gener, derogat pel Reial decret 1363/2018, de 2 de novembre.
Aquesta norma constitueix la normativa bàsica aplicable i estableix les característiques de l'ajut a la reestructuració i/o reconversió de la vinya.
Entre les mesures de l'esmentat Programa de suport, hi ha les actuacions previstes a l'ajut a la reestructuració i/o reconversió de la vinya per reforçar una estructura vitivinícola competitiva i per afavorir la modernització de les explotacions vitícoles i l'adequació varietal a les noves tendències del mercat.
Per tant, cal adequar la regulació d'aquest ajut al marc del Programa de reestructuració i reconversió de la vinya per al període 2019-2023 d'acord amb les modificacions del nou marc normatiu esmentat.
En aquest marc normatiu, i sense perjudici de l'aplicació directa dels reglaments europeus que estableixen l'ajut esmentat, el Departament d'Agricultura, Ramaderia, Pesca i Alimentació (d'ara endavant, DARP) considera necessari modificar l'Ordre ARP/27/2018, de 7 de març, que regula l'ajut a la reestructuració i/o reconversió de la vinya a Catalunya per al període 2019-2023, amb la finalitat d'efectuar algunes precisions en base a l'experiència adquirida en aplicació de l'esmentada Ordre.
Així, l'Ordre ARP/27/2018, de 7 de març, es modifica per tal de precisar les persones que poden ser beneficiaries de l'ajut que regula, concretar determinats aspectes de les actuacions que cal incloure per sol·licitar l'ajut, millorar el redactat d'algun article per a una millor comprensió.
També es detalla algun criteri de prioritat, es modifica el procediment de selecció de les sol·licituds i es precisa la definició d'alguna actuació de l'Annex.
Conseqüentment, valorada la conveniència de donar suport al sector vitivinícola, d'acord amb l'article 92 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, a proposta de la Direcció General de Desenvolupament Rural, i en ús de les atribucions que m'han estat conferides,
Modificació de l'Ordre ARP/27/2018, de 7 de març.
Es modifica l'article 11.1 de l'Ordre ARP/27/2018, que queda redactat de la manera següent:
Es podran acollir a l'ajut a la reestructuració i reconversió de la vinya en el marc del Programa de suport al sector vitivinícola 2019-2023 les persones que en el moment de la sol·licitud siguin titulars de les parcel·les a reestructurar i/o reconvertir, i que les destinin o desitgin destinar-les a la producció de raïm per a vinificació."
Es modifica l'article 12.2, que queda redactat de la manera següent:
L'ajut a la reestructuració i/o reconversió de la vinya haurà d'incloure alguna de les actuacions següents, amb els imports màxims subvencionables que figuren a l'annex:
a) Operacions de reestructuració, consistents en les accions següents:
- Plantació, que inclou la preparació del sòl i la plantació mateixa, inclòs el cost de la planta.
Aquesta acció és obligatòria i es pot acompanyar d'una o més de les accions següents:
- Abancalament amb murs de pedra en pendents superiors al 30%.
- Protecció individual de planta jove (protectors tubulars col·locats al voltant del peu).
b) Operacions de reconversió, que poden contenir les accions següents:
- Transformació de vas a emparrat, que inclou la poda de transformació i la recollida de restes, i que es complementarà amb l'acció d'emparrat.
- Emparrat de plantes formades en vas, amb una edat superior a 4 anys, per a les quals se sol·licita també l'acció de transformació de vas a emparrat.
Es modifica l'article 13.9, que queda redactat de la manera següent:
Les factures i els justificants acreditatius del pagament, i tota la documentació de l'expedient, han d'anar a nom de la persona beneficiària de l'ajut.
Per a tots els imports de despesa, els proveïdors no podran tenir parentiu de fins a primer grau amb les persones sol·licitants de l'ajut, ni formar-ne part en cas de persones jurídiques.
En aquesta darrera casuística, i sense perjudici d'altres formes de vinculació, no es podran donar les situacions següents: és sol·licitant una persona física o jurídica i és proveïdora una societat de la qual la persona sol·licitant és sòcia, excepte en el cas de cooperatives agràries de 10 socis o més; és sol·licitant una persona jurídica i és proveïdora una persona física sòcia de la societat; és sol·licitant una persona jurídica i és proveïdora una persona jurídica que té participacions de la societat sol·licitant."
Es modifica l'article 14.4, que queda redactat de la manera següent:
Les persones titulars d'explotacions agràries que vulguin obtenir l'ajut han de presentar una sol·licitud d'ajut a la reestructuració i/o reconversió de la vinya en què relacionin la totalitat de les parcel·les agrícoles de l'explotació i acreditin que reuneixen els requisits exigits."
Es modifica l'article 17, que queda redactat de la manera següent:
L'aprovació de sol·licituds d'operacions de reestructuració i reconversió de vinya es farà segons els criteris de prioritats i les ponderacions següents:
- sol·licitants que a l'any de presentació de la sol·licitud no compleixin més de 40 anys: 1 punt; en el cas de persones jurídiques, es considerarà que compleixen aquest criteri si la meitat o més dels seus membres el compleixen;
- sol·licituds presentades de manera col·lectiva: 1 punt;
- explotacions agràries de titularitat compartida, previstes a la Llei 35/2011, de 4 d'octubre, sobre titularitat compartida de les explotacions agràries: 1 punt;
- sol·licituds amb bestreta: 1 punt;
- explotacions agràries prioritàries: 1 punt;
- agricultors professionals: 1 punt; en el cas de persones jurídiques, es considerarà que compleixen aquest criteri si la meitat o més dels seus membres són agricultors professionals."
Es modifica l'article 18.2, que queda redactat de la manera següent:
Quan l'import total de les operacions de noves sol·licituds a finançar durant el primer exercici no superi el pressupost disponible per a les operacions de noves sol·licituds, el DARP aprovarà definitivament les operacions de noves sol·licituds admissibles presentades.
Quan l'import de les operacions de noves sol·licituds a finançar durant el primer exercici superi el pressupost disponible per a aquestes operacions, s'aprovaran totes les operacions on la puntuació superi un llindar d'almenys 1 punt.
La Comissió de Valoració fixarà el llindar de puntuació definitiu i el percentatge de prorrateig a aplicar a totes les operacions aprovades.
Aquest percentatge de prorrateig es pot efectuar bé entre totes les sol·licituds, o bé de manera diferent per a cada grup de puntuació, sent en aquest segon cas d'aplicació un percentatge diferent decreixent en funció del grup de puntuació.
Es modifica l'article 19.1, que queda redactat de la manera següent:
Les sol·licituds d'ajut s'han de presentar telemàticament a través de la DUN corresponent a la campanya de la sol·licitud."
Es modifica l'article 23.3, que queda redactat de la manera següent:
Per a les bestretes concedides en aplicació d'aquesta Ordre, les persones beneficiàries hauran de comunicar cada any al DARP, abans del 31 d'octubre, una declaració de despeses que justifiqui l'ús de les bestretes fins al 15 d'octubre, i la confirmació del saldo restant de les bestretes no utilitzades a data 15 d'octubre.
Tanmateix, els beneficiaris d'operacions per als quals la contribució de la Unió sigui inferior a 5.000.000 d'euros no estan obligats a aquesta comunicació.
Es modifica l'Annex, que queda redactat de la manera següent:
Relació de costos màxims subvencionables (expressats en euros/hectàrees o euros/planta) de les accions que pot abastar el règim de reestructuració i/o reconversió de la vinya:
- Preparació del sòl: 1.400,00 euros/ha
- Planta i plantació (unitat): 1,69 euros/planta
- Transformació de vas a emparrat: 600,00 euros/ha + emparrat
- Desinfecció del terreny: 2.000,00 euros/ha
- Abancalament amb murs de pedra en pendents superiors al 30%: 30.000,00 euros/ha
- Protecció individual de planta jove: 0,48 euros/unitat
L'import de la pèrdua d'ingressos per a les sol·licituds 2019 serà de 970 euros/ha.
Les referències de l'Ordre ARP/27/2018 al Reial decret 5/2018 s'han d'entendre referides al Reial decret 1363/2018 en el cas de les sol·licituds d'ajuts que no es trobin en els supòsits de la disposició transitòria quarta del Reial decret 1363/2018.
Aquesta Ordre entrarà en vigor l'endemà de la seva publicació al Diari Oficial de la Generalitat (DOGC).
Barcelona, 12 de febrer de 2019